text: KIF Kolding København tror på Final Four-billet
  18 oktober 2017 kl. 10.32
  Det er et optimistisk KIF Kolding København-mandskab, som onsdag aften møder de danske mestre fra Aalborg Håndbold i  kvartfinale i Santander Cup.
  Det er kun godt en måned siden, de to hold mødtes i ligaen, hvor KIF i Kolding den 12. september vandt med 23-22 efter Philip Stenmalms sejrsmål i sidste sekund.
  En sejr mod Aalborg Håndbold udløser en eftertragtet plads i Final Four, hvortil Ribe-Esbjerg kvalificerede tirsdag med sejren på 21-20 over TM Tønder.
  - Vi glæder os til kampen, men er selvfølgelig bevidste om, at Aalborg er på hjemmebane og derfor klare favoritter.  Ud over et stærkt forsvarsspil kræver det, at vi spiller med stor omtanke i angrebet, og kan vi vise nogle af de takter, vi har vist i de to seneste kampe mod GOG og Sønderjyske, er vi ikke uden muligheder for at skabe overraskelsen, siger KIFs cheftræner Lars Frederiksen inden kursen sættes mod Aalborg.
  Kampen fløjtes i gang klokken 18.30 og kan ses på TV2 Sport.
  